Μπέντφορντσερ

Ιστορικά στοιχεία

Η πρώτη αναφορά στην κομητεία του Μπέντφορντσερ χρονολογείται στο 1016, όταν ο Βασιλιάς Κνούτος λεηλάτησε όλη την περιοχή. Το Μπέντφορντσερ υπέφερε κατά την περίοδο του εμφυλίου πολέμου του 1139–1154. Ήταν επίσης πεδίο συγκρούσεων κατά τον Πρώτο Πόλεμο των Βαρόνων  και σε μικρότερο βαθμό κατά την Εξέγερση των χωρικών (1381). Κατά τη διάρκεια του Αγγλικού Εμφυλίου Πολέμου (1642–1651), η κομητεία ήταν μία από τις πιο αντιπολιτευτικές στο βασιλιά.
Λόγω των ευνοϊκών γεωργικών συνθηκών της κομητείας, τουλάχιστον μέχρι το τέλος του δέκατου ένατου αιώνα, το Μπέντφορντσερ ήταν κυρίως μια γεωργική κομητεία. Από το 16ο ως τις αρχές του 20ου αιώνα ήταν επίσης κέντρο βιομηχανίας κεντημάτων.

Γεωγραφία και κλίμα

Το νότιο άκρο της κομητείας βρίσκεται στην κορυφογραμμή, που είναι γνωστή ως Υψώματα Τσίλτερν. Το υπόλοιπο κομμάτι αποτελεί μέρος της ευρύτερης λεκάνης απορροής του ποταμού Μεγάλος Ουζ και των παραποτάμων του. Τα περισσότερα βραχώδη σημεία είναι από πηλό και αμμόπετρα, ενώ παρατηρείται και ασβεστόλιθος.
Το Μπέντφορντσερ, εξαιτίας της τοποθεσίας του, είναι σχετικά ξηρό. Η μέση ετήσια βροχόπτωση είναι γύρω στα 597 χιλιοστά στην πόλη του Μπέντφορντ. Ο Οκτώβριος είναι ο πιο βροχερός μήνας με 62,5 χιλιοστά βροχής και ο Φεβρουάριος ο πιο ξηρός με 36,7 χιλιοστά.
Η μέση θερμοκρασία στο Μπέντφορντ κυμαίνεται από τους 0,8 °C τον Φεβρουάριο ως τους 22,1 °C τον Ιούλιο. Η χαμηλότερη θερμοκρασία που έχει καταγραφεί στο Μπέντφορντσερ είναι οι -20 °C στις 23 Ιανουαρίου 1963.

Τοπική αυτοδιοίκηση

Για τους σκοπούς της τοπικής αυτοδιοίκησης, το Μπέντφορντσερ υποδιαιρείται σε τρεις συγκεντρωτικές αρχές: το Μπέντφορντ, το Κεντρικό Μπέντφορντσερ και το Λούτον. Το Συμβούλιο της Κομητείας του Μπέντφορντσερ καταργήθηκε την 1η Απριλίου 2009, αν και οι τρεις περιοχές εξακολουθούν να αποτελούν κομητεία για επίσημους φορείς, όπως τον Λόρδο Υπολοχαγό του Μπέντφορντσερ και τον Υψηλό Σερίφη. Πολλές υπηρεσίες της κομητείας, όπως η εκπαίδευση και οι δημόσιες βιβλιοθήκες, συνεχίζουν να λειτουργούν από κοινού από το Κεντρικό Μπέντφορντσερ και το Μπέντφορντ, όπως και όταν οι περιοχές αυτές αποτελούσαν μια ενιαία αρχή.

Οικονομία

Το Μπέντφορντσερ είναι η τοποθεσία από μια σειρά αξιοσημείωτες κρατικές και διεθνείς εταιρείες, που είτε έχουν έδρα είτε άλλες εγκαταστάσεις στην κομητεία. Οι σημαντικότερες από αυτές τις εταιρείες είναι η Belron, η boxclever, η Charles Wells Ltd, η Kier Group, η Kingspan Off-Site, η Jordans, η EasyJet, Impellam Group, η Monarch Airlines, η Thomson Airways, η Vauxhall Motors, η Whitbread, η UltraVision και η Moto Hospitality.

Εκπαίδευση

Το σύστημα δημόσιας εκπαίδευσης του Μπέντφορντσερ αποτελείται από τρεις σχολικές βαθμίδες, αν και υπάρχει σχεδιασμός να μετατραπεί σε σύστημα δύο βαθμίδων. Στην κομητεία λειτουργούν, επίσης, ιδιωτικά σχολεία, καθώς και δύο πανεπιστήμια, το Πανεπιστήμιο του Μπέντφορντσερ και το Πανεπιστήμιο του Κράνφιλντ

Αθλητισμός

Το Μπέντφορντσερ είναι η έδρα της ποδοσφαιρικής ομάδας Λούτον Τάουν, της ομάδας ράγκμπι Bedford Blues, καθώς και διαφόρων άλλων αθλητικών ομάδων και συλλόγων. Στην κομητεία υπάρχει επίσης ένα μονοπάτι πεζοπορίας 64 χιλιομέτρων, που ονομάζεται Greensand Ridge Walk, και ένα παράλληλο μονοπάτι 59 χιλιομέτρων για ποδηλάτες, που ονομάζεται Greensand Cycle Way.